Kommissionens forordning (EF) nr. 1533/2000

af 13. juli 2000

om ændring af forordning (EF) nr. 1485/96 om fastsættelse af gennemførelsesbestemmelser til Rådets direktiv 92/109/EØF for så vidt angår aftagererklæringer om specifikke anvendelsesformål for en række stoffer, der benyttes ved ulovlig fremstilling af narkotika og psykotrope stoffer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer(1), ændret ved Kommissionens direktiv 93/46/EØF(2), navnlig artikel 10, og

ud fra følgende betragtninger:

(1) Kommissionens forordning (EF) nr. 1485/96 af 26. juli 1996 om fastsættelse af gennemførelsesbestemmelser til Rådets direktiv 92/109/EØF for så vidt angår aftagererklæringer om specifikke anvendelsesformål for en række stoffer, der benyttes ved ulovlig fremstilling af narkotika og bestemte psykotrope stoffer(3), fastsætter modeller til erklæringer til enkelttransaktioner og flere transaktioner.

(2) Ikke-harmoniserede modeller og anvendelse af alle Fællesskabets officielle sprog giver operatørerne vanskeligheder, og det forekommer derfor nødvendigt at fastsætte en ensartet model for alle operatører for at lette medlemsstaternes kontrol med deklarationerne.

(3) De fleste kompetente myndigheder udsteder tidsbegrænsede tilladelser, men denne tidsbegrænsning findes ikke på den model, der er fastsat i bilaget til forordningen, således at en virksomhed i god tro kan levere stoffer af kategori 1 eller 2 til en virksomhed, hvis tilladelse er udløbet, og en eventuel udløbsdatoen skal derfor stå på modellen.

(4) De i denne forordning fastsatte foranstaltninger er i overensstemmelse med udtalelsen fra det udvalg, der er oprettet i henhold til artikel 10 i Rådets forordning (EØF) nr. 3677/90 af 13 december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer(4), senest ændret ved Kommissionens forordning (EØF) nr. 3769/92(5), og hvortil der henvises i direktiv 92/109/EØF -

UDSTEDT FØLGENDE FORORDNING:

Artikel 1

Forordning (EF) nr. 1485/96 ændres således:

1) Artikel 1, stk. 2, udskiftes med følgende tekst:

"2. Erklæringen skal være i overensstemmelse med modellen i punkt 1 i bilaget til nærværende forordning. Når det drejer sig om juridiske personer, skal erklæringen udfærdiges på brevpapir med brevhoved."

2) Artikel 2, stk. 2, udskiftes med følgende tekst:

"2. Erklæringen skal være i overensstemmelse med modellen i punkt 2 i bilaget til nærværende forordning. Når det drejer sig om juridiske personer, skal erklæringen udfærdiges på brevpapir med brevhoved."

3) Bilaget erstattes med bilaget til nærværende forordning.

Artikel 2

Nærværende forordning træder i kraft på tyvendedagen efter datoen for offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. juli 2000.

På Kommissionens vegne

Erkki Liikanen

Medlem af Kommissionen

(1) EFT L 370 af 19.12.1992, s. 76.

(2) EFT L 159 af 1.7.1993, s. 134.

(3) EFT L 188 af 27.7.1996, s. 28.

(4) EFT L 357 af 20.12.1990, s. 1.

(5) EFT L 383 af 29.12.1992, s. 17.

BILAG

1. Model til erklæring om enkelttransaktioner (i kategori 1 og 2)

>PIC FILE= "L_2000175DA.007602.EPS">

2. Model til erklæring om flere transaktioner (kategori 2)

>PIC FILE= "L_2000175DA.007701.EPS">